text: Glat føre koster ung bilist livet
  16 februar 2018 kl. 04.59
  Det glatte føre torsdag aften kostede  en 21-årig mand livet, da han i en solo-ulykke på en sne- og isglat landevej nord for Horsens mistede herredømmet over sin bil.
  
  
  Ulykken skete kort før klokken 20 ved Serridslev på landevejen mellem Horsens og Hovedgaard. 
  Den 21-årige kom kørende mod Horsens, da han i det glatte føre mistede herredømmet over sin bil og røg ud på en mark.
  Torsdag aften var der i flere timer kraftigt snefald omkring Horsens, som gjorde vejene meget glatte.
  Se video på localeyes.dk.
  - Vi fik i timerne omkring klokken 20 mange meldinger om glatføreuheld - og dødsulykken med 21-årige bilist må også tilskrives det dårlige vejr kombineret med for høj fart, siger vagtchef Klaus Hansen, Sydøstjyllans Politi, fredag morgen til TV SYD.
  Gl. Aarhusvej var spærret i et par timer, mens oprydningsarbejdet stod på, ligesom en tilkaldt bilinspektør skulle være færdig med sine undersøgelser af ulykkessted og bilen. Imens blev trafikken afviklet via Serridslevvej gennem Tvingstrup og Serridslev.
  Den dræbte bilist er fra Horsens-området - og de pårørende er underrettet.
  
  